Ufahamu
Language: Swahili | Genre: Exam

MWIBA WA KUJIDUNGA HAUNA POLE

Moto ulikuwa ukirindima. Hata hivyo ulinifurahisha. Nilikuwa nimeghadhabishwa na kuchoshwa na kila insi ulimwenguni. Niliamua kulipiza kisasi kwani baba yangu alikuwa amenipiga ilhali umri wangu ulikuwa ukizidi kukomaa. Niliiba ngwenje kichele na kununua mafuta ya taa na kuyamwagilia kiambo chetu cha makuti. Nilishirikiana sako kwa bako na binamu yangu ambaye hulka yake ilioana na yangu. Tulikuwa tukitembea naye kila mahali, waama vumbi la kisonzo si la ufukwe.

“Vipi baba aweza kunipiga ilhali niko darasa la nane?” swali hilo nililiwaza na kuliwazua. Sijawahi kuketi kitako na kufikiri kuwa baba angeniadhibu kwa jambo dogo kiasi kile. La hasha! Hata hivyo wajadi walilonga kuwa mambo ni kangaja huenda yakaja. Ghafla bin vuu, nilizinduka mawazoni na kuuona moto ukiwa pua na mdomo. Nilihisi joto jingi na nikashika tariki ima fa ima hadi kwenye baraste kuu.

Baada ya kufumba na kufumbua, wanawali walipiga usiahi kupasha wanakitongoji yaliyotokea. Baada ya muda si muda, wanakitongoji ajmaina walifurika furi furi tayari kuuzima moto uliokuwa umeenea kote. Kichango ni kuchangizana.
Kila sheha na yahe alikuwa na bidii ya mchwa wajengao vichuguu kwa mate. Baada ya muda moto ulizimika kweli mkata hawi kiwete ngoma yataka matao. Kila insi alikuwa akiangazaangaza macho yaliyokuwa na swali la “Nani alisababisha hasara hii?" wazee wa kitongoji walianza jitihada za kutafuta baba na nina yangu, na hata mie - wenyeji wa boma letu.

Binamu yangu niliyemtambua zuzu baadaye alieleza kwa mapana na marefu kilichotendeka. Urafiki wetu wa uta na upote uliishia papo hapo na tukawa maadui wa kifo. Alikuwa ameamua kusema ukweli lije heri au shari. Kweli kufumba fumbo na zuzu ni kama mwizi kujipeleka kituo cha polisi. Ilikuwa waziwazi kweli ukuni mbaya haufichiki.

Muda mfupi baadaye baba alirejea mastakimuni na kupigwa na butwaa mithili ya mzungu wa reli. Aliduwaa na kubaki kanywa wazi hivi kwamba kungekuwa na buibui angepata nafasi ya kuujenga utandu wake mdomoni pake. Wazee walimketisha na kumweleza bayana kinaga ubaga kilichokuwa kimetendeka. Wakati huo wote nilikuwa kwenye baraste kuu huku macho yangu yakifanya kazi. Mapenzi aliyokuwa nayo kwa mwanawe yalimuuma, alishindwa afanye nini. Labda angeyazuia haya. Pavumapo palilie si kazi kudamirika.Nilikuwa nimejipalia makaa.

Ghafla bin vuu, nilikamatwa papatupapatu na kuelekezwa. Adinasi wote walinitumbulia macho, walitaka wajue sababu za kusababisha mkasa huo. Nilieleza kwa mapana na marefu na kuwaghadhabisha ajmaina. Kweli mwanadamu hakamiliki kuumbwa mpaka kufa kwake.

Alas! Nilikuwa nimepanda upepo na kuvuna tufani. Kweli cha kuvunda hakina ubani. Watu waliniadhibu hadharani. Mama alijaribu kuwazuia lakini wapi labda kwa kuelewa kuwa uchungu wa mwana aujuaye ni mzazi. Yaumu hii sitaisahau aushini. Nilipewa adhabu ya kuandaa msingi wa nyumba na kuijenga upya. Je, ningeweza? Kwa kweli hasara humfika mwenye mabezo.